มันนี่ทูเดย์
ไทยพาณิชย์จ่ายค่าสินไหม
25 ส.ค. 2558

ไทยพาณิชย์จ่ายค่าสินไหม
รายงานข่าวจากธนาคารไทยพาณิชย์ แจ้งว่า เหตุลอบวางระเบิดบริเวณแยกราชประสงค์ เมื่อวันที่ 17 ส.ค.ที่ผ่านมา พบว่ามีลูกค้า ที่ใช้บริการผลิตภัณฑ์ประกันของธนาคารเสียชีวิต 2 ราย คือ นายยุทธณรงค์ สิงห์รอ ผู้ถือกรมธรรม์ประกันชีวิต Treasure Plus และนางปราณี สีสุวะ ผู้ถือบัตร Debit Plus จึงได้ประสานครอบครัวเพื่อช่วยเหลือและบรรเทาความเดือดร้อนอย่างเร่งด่วน รวมทั้งดูแลผลประโยชน์สูงสุดให้ลูกค้า
เมืองไทยประกันภัยกำไรพุ่ง
นางนวลพรรณ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันภัย เปิดเผยว่า ครึ่งแรกของปีนี้บริษัทมีกำไรสุทธิ 512 ล้านบาท สูงสุดในรอบ 7 ปี มีเบี้ยประกันภัยรับรวม 5,273 ล้านบาท เพิ่มขึ้น 10.7% โดยทั้งปีบริษัทได้ปรับลดเป้าเติบโตเบี้ยประกันรับตรงจาก 17% เหลือ 14% หรือคิดเป็นเบี้ยประกันรับตรง 1.14 หมื่นล้านบาท โดยครึ่งปีหลังจะมีการออกแคมเปญสำหรับประกันภัยรถยนต์เป็นระยะๆ แม้ว่ายอดขายรถยนต์จะหดตัว โดยจะหันไปรุกตลาดรถมือสอง และปรับกลยุทธ์ในการต่ออายุลูกค้าเก่าให้มากขึ้น
ซีไอเอ็มบีไทยชวนคนรุ่นใหม่ออมหุ้น
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคาร ซีไอเอ็มบี ไทย เปิดเผยว่า บัญชีออมหุ้น “Easy Wealth Builder” เหมาะสำหรับผู้ลงทุนหน้าใหม่ที่ไม่มีประสบการณ์การลงทุนในหุ้นมาก่อน เพื่อให้ได้ผลตอบแทนสูงกว่าอัตราดอกเบี้ยเงินฝาก ผู้ลงทุนสามารถเปิดบัญชีได้ที่สาขาของธนาคาร ซีไอเอ็มบี ไทย ทั่วประเทศ เงินลงทุนขั้นต่ำเดือนละ 5,000 บาท ทั้งนี้ ปี 2556 มีลูกค้าเปิดบัญชีออมหุ้นผ่านธนาคาร 198 บัญชี และเพิ่มเป็น 537 บัญชี ในปี 2557